It-tifwieq huwa naturali. Imma b'daqshekk ma jfissirx li nieħdu gost jew nifta ħ ru bih. Fil-fatt hu normali li meta taħrablek tifwieqa tgħatti ħalqek u tiskuża ruħek. Jekk minn waħda jiġu tnejn jew iktar, imbagħad ifisser li jkun wasal iż-żmien li twarrab ftit għax ma tkunx ta' quddiem in-nies. Bħalissa Salvu Mallia qed jitfewwaq spiss . Sfortunatament, dawk ta' madwaru flok ma jistiednuh iwarrab ftit sakemm forsi jiġi ftit f'siktu, qed jiftaħru bih, għax, jgħidu, li l-lingwaġġ tiegħu jirrifletti l-weġgħat tan-nies tat-triq. Il-lingwaġġ li juża Salvu Mallia huwa dak li jħossu komdu biex jesprimi ruħu bih. Il-lingwaġġ ikkulurit ma jagħmel ħsara lil ħadd imma dak insolenti jagħmel il-ħsara: kemm lil min jgħidu kif ukoll lil min jirċievieh. Mhux sinjal tajjeb li irġajna nżilna f'dan il-livell.